
הכנסת השבע עשרה






נוסח לא מתוקן
מושב שני

פרוטוקול מס'

מישיבת ועדת הכספים

יום רביעי, ו' בטבת התשס"ז (27.12.2006), בשעה 10:22

צו תעריף המכס והפטורים ומס קנייה על טובין (תיקון), התשס"ז-2006

(פיצול פרטי מכס בהם מסווגים דגים, אבקת חלב רזה)

נכחו:

חברי הוועדה:
יעקב ליצמן – היו"ר

חיים אורון

מוחמד ברכה

אלחנן גלזר

משה גפני

אבשלום וילן

יצחק וקנין

שי חרמש

דוד טל

שלי יחימוביץ'

אמנון כהן

ישראל כץ

סופה לנדבר

יעקב מרגי

אורית נוקד

ניסן סלומינסקי

ראובן ריבלין

מוזמנים:
בועז סופר
- סגן מנהל רשות המסים, משרד האוצר

צבי כהן

- מנהל מחלקת יבוא, משרד החקלאות ופיתוח הכפר



שייקה דרורי
- המועצה לענף החלב בישראל



שירלי אביב
- רשות המסים, משרד האוצר

ייעוץ משפטי:
שגית אפיק

יועצת כלכלית:
סמדר אלחנני

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

היו"ר יעקב ליצמן:


אני פותח את ועדת הכספים.

בועז סופר:


לפני כשנה אושרה רפורמה בוועדת הכספים של הכנסת שנוגעת לדגים. הגנו על דגים מסוימים שמגדלים בארץ והפחתנו מכסים על דגים שלא מגדלים בארץ. ההפחתה הייתה רבה מההעלאה ויצרנו איזון בין הצרכנים לבין המגדלים.


ב-1 בינואר 2007 אנחנו מחויבים על פי הסכמים בינלאומיים ליישם כללים שנוגעים לסיווג. כשקיבלנו את התיקונים שאנחנו נדרשים ליישם ב-1 בינואר, התגלתה תקלה שלמעשה בפרטים מסוימים הסיווג לא היה כראוי. אשר על כן תערובות דגים שזה בעצם עירוב של כל מיני סוגי דגים שחייבים במכס של 6 שקלים ולא של 11 שקלים.


למעשה אנחנו באים ומבקשים מהוועדה להעלות את המכס מ-6 ל-11 שקלים. למעשה משנת  1996 אין יבוא של תערובות ולכן זה עלה תיאורטית אבל אנחנו חייבים לנהוג לפי הכללים הבינלאומיים. זה הנושא הראשון בתוך הצו.


הדבר השני. אנחנו מבקשים להפחית את המכס על מה שנקרא סלומון טרוט שהוא מהווה תחליף לדג הסלומון הרגיל. המחירים עלו והתייקרו. התעשייה המקומית ביקשה להקל על המכסים ביבוא תחליפים ואנחנו נענינו.


הנושא השלישי. גם כאן אני מיידע את הוועדה. בחרנו להגדיל את מכסת אבקת החלב הרזה מ-1,000 טון ל-1,200 טון, כדי להקל.


זה עניינו של התיקון.

שי חרמש:


לגבי אבקת חלב, יש בעייתיות כאשר אחת מחברות מוצרי החלב בארץ, אם לא הגדולה מכולן, עושה תרגיל ומכניסה לתוך אבקת החלב תוספת של קקאו ואז זה נקרא תחליפים, והיום זה מתחרה ישירות עם ייצור החלב בארץ.

בועז סופר:


אני אומר שהשר כבר חתם על צו שמתקן את העיוות. אנחנו התבקשנו על-ידי יושב-ראש הוועדה לא להביא צווים שתוקפם לא פג מחר.

היו"ר יעקב ליצמן:


מי בעד? מי נגד? מי נמנע?

